બધાના ગયા પછી મેં ફરીથી મારા આયોજન પર નજર નાખી. કાગળ પર આયોજનની પ્રાથમીક યોજના તૈયાર કરીને, સૌથી પહેલાં આરંગની, અને ત્યાર બાદ વિંટનની મંજુરી લેવાની હતી. પણ એ રાત્રે ડેંગ્યુ તાવના હુમલાને કારણે મારી બધી જ યોજનાઓ પડી ભાંગી. ચોથી જુલાઇની ઉજવણી પણ મારે જવા દેવી પડી. ડેંગ્યુ તો એક ખતરનાક તાવ છે. શરીર ૧૦૪ તાવમાં ધખતું હતું. માથું, આંખો, સાંધા અને સ્નાયુઓ કળતાં હતાં. વિંટન ખબ કાઢવા માટે આવી પહોંચ્યા.